**Eesti merestrateegia meetmekava eelnõu avaliku arutelu protokoll**

7. juuni 2016

Keskkonnaministeeriumi I korruse saal

Arutelu algus kell 14.00, lõpp kell 15.30.

Arutelu avas Keskkonnaministeeriumi merekeskkonna osakonna nõunik Silver Vahtra. Meetmekava tutvustava ettekande (Lisa 1) esitas Urmas Lips (TTÜ Meresüsteemide Instituut).

Osalejad: arutelul osales 26 inimest (osalejate nimekiri on lisatud protokollile, Lisa 2).

Ettekandele järgnenud arutelu, küsimused ja vastused:

**Urmas Lips:** Meile on saabunud e-posti teel Pöide vallavanem Andres Hansolt Pöide-, Muhu- ja Orissaare valla ühispöördumine Väikese väina tammiavade ehitamise kohta.

Võimaliku meetmetena kaaluti töö käigus Väikese väina maanteetammi rekonstrueerimise meedet. Domineerivaks jäi arvamus, et nende meetmete rakendamine vajab esialgu täiendavaid uuringuid.

Arvestades kohalike kogukondade soovi leida lahendused, mis parandaksid nii Väikse väina keskkonnaseisundit kui ka tingimusi kalanduse ja puhkemajandusega tegelemiseks piirkonnas, on meetmekavas tehtud ettepanek jätkata vastavaid uuringuid.

**Ellen Mihklepp (Eesti Vee-ettevõtete Liit; AS Tallinna Vesi):** kas on lootust, et ohtlike ainete osas merevee fooniuuringuid hakatakse tegema?

**Urmas Lips:** loodetavasti hakatakse, loomulikult ei saa kõikide ainete puhul veest teha, olenevalt ainest tuleks teha analüüse vastavatest maatriksitest (kalad, sete).

**Ellen Mihklepp:** paljude ainete puhul pole Eestis võimekust neid analüüsida veest, kuna sisaldused on alla mõõtmispiiri, mistõttu tellitakse analüüse teistest riikidest. Sooviks teada, mis on Eesti merevee hetkeseisund?

**Urmas Lips:** selleks on seatud piirnormid ja ohtlike aineid tuleb käsitleda ainete põhiselt, paljude ainete puhul on piirnormid antud teistes maatriksites, mistõttu polegi mõistlik kõike veest analüüsida.

**Ellen Mihklepp:** meid huvitavad just lämmastiku- ja fosfori foonid!

**Urmas Lips:** kui te mõtlete lämmastikku ja fosforit, siis need on olemas. Ohtlikud ained on teine teema, sinna alla lämmastik ja fosfor ei kuulu.

**Ellen Mihklepp:** naaberriikidelt tulevad koormused mõjutavad samuti meie merekeskkonda. Te väitsite, et on pingutatud juba 10-20 aastat toitainete koormuse vähendamise osas, kuid taotletakse erandit, et eutrofeerumise osas head keskkonnaseisundit ei saavutata. Kas siis olenemata pingutustele pole toitainete koormused vähenenud?

**Urmas Lips:** koormused on vähenenud, kuid arvestades Läänemere omapära ja veevahetustingimusi ei avaldu mõju eutrofeerumise koheselt. Naaberriikidest rääkdes on näiteks Peterburi linn saanud uued reoveepuhastuse süsteemid ja naaberriigil Soomel on lubatud seal mõõtmisi läbi viia ning tulemused näitavad, et olukord paraneb.

**Ellen Mihklepp:** on räägitud, et palju põllumajandussaastet tuleb ka Poolast, kas see vastab tõele?

**Urmas Lips:** tuleb ka sealt. Sellepärast ongi oluline, et toitainete probleemiga tuleb tegeleda rahvusvaheliselt, selleks on HELCOMi koostöö, kus osalevad kõik Läänemere äärsed riigid. Oluline on, et kõik panustaksid, üksi tehes, olukorda ei muuda.

**Ellen Mihklepp:** palju on räägitud uputatud keemiarelvadest. Kas on teada, kui palju ohtlikke aineid sealt võib keskkonda sattuda?

**Urmas Lips:** uputatud keemiarelvade teema tõstatub aegajalt ka rahvusvahelisel tasandil, aga Eestis vetes pole teadaolevalt uputatud keemiarelvu. Valdavalt on ekspertide seisukoht selle koha pealt, et leidmise korral ei peaks neid liigutama, kuna see võib tuua suurema keskkonnakahju.

**Ellen Mihklepp:** varasemalt on üles kerkinud Paljassaare poolsaare errosiooni probleem, tulenevalt kiirlaevade lainetusest. Kuidas ja kas avaldab laevade poolt põhjustatud lainetus mõju kalda errosiooni kontekstis?

**Urmas Lips:** me kaalusime laeva lainetuse poolt põhjustatava errosiooni teemat meetmekava koostamise käigus. Praeguseks hetkeks enam kiirlaevu ei ole (v.a. tiiburlaevad, mis ei tekita suuremaid laineid), mis olid omal ajal peamised murettekitavad laevad. Hetkel ei ole leitud, et laevalainetus kalda errosiooni põhjustaks, küll aga tuleks laevade kiirusepiiranguid kaaluda Tallinna lahel ennekõike ohutuse mõttes. Mõjutab ennekõike vabaajalisi tegevusi lahel (väikelaevad, paadid, jahid, purjekad jne).

**Ellen Mihklepp:** vaadates meetmeid, siis jääb mulje, et ei keskenduta survetegurite allika otsingutele.

**Urmas Lips:** kõik meetmed on allikatele suunatud ja teemad mille puhul me allikat ei teadnud lisasime uuringute nimekirja.

**Ellen Mihklepp:** ühe meetmena oli meetmekavas sees sademeveega merre kantav reostuskoormus ja selle all sademevee toruotsade kaardistamine. Miks seda on käsitletud merestrateegia meetmekavas ja mitte veemajanduskavades?

**Urmas Lips:** veemajanduskavades on seda teemat mainitud, kuid seal leiti, et see vajab rohkem uurimist. Meie arvame, et on piisavalt teadmisi, et selle probleemiga tegelema hakata.

**Olavi Kasemaa (Virumaa rannakalurite Ühing):** mis on merekaitsealade võrgustiku loomise sisu?

**Urmas Lips:** merekaitsealade loomine sõltub eesmärkidest ja kaitsekorraldus vastavalt sellele, mis kaitseväärtused alal esinevad.

**Olavi Kasemaa:** kas kaitsealasid on piisavalt, et katta kogu mitmekesisuse kaitse?

**Georg Martin:** Eestis on suur osa merest formaalselt kaitse all, palju on alasid, mis on paberi peal kaitse all, kuid puuduvad kaitsekorralduskavad või on vähese kirjeldusega. Kokku on rannikumerest 1/3 teatava kaitse staatusega. Käesoleva meetme peamiseks eesmärgiks on aga kaitsealade loomine majandusvööndisse, kus hetkel pole ühtegi kaitseala. Majandusvööndis on teistsugused survetegurid ja teistsugune mere kasutusviis võrreldes rannikumerega. Ruumiliselt on ligi pool Eesti merealast majandusvöönd ja teada on, et seal on kaitsmist vajavaid väärtusi, kuid hetkel need on kaitseta. Lisaks on ka rahvusvaheline kohustus kaitsealasid luua majandusvööndisse.

**Olavi Kasemaa:** Lõhe kaitsmiseks peaks ühendama kaitse alla ka jõed, kus kala kudemas käib.

**Urmas Lips:** Seda teemat on käsitletud ja see on kajastatud veemajanduskavades. Kuna kudealad asuvad maismaa vooluveekogudes, siis seda käsitletakse veemajanduskavades.

**Aleksei Lotman (Eestimaa Looduse Fond):** Üleüldiselt võib meetmekavaga rahule jääda. Kuidas seda reaalselt rakendama hakatakse?

Kaitsealad rannikumeres on küll olemas, kuid kaetus on lünklik. Vaja oleks lõpuni viia rannikumere kaitsealade loomine. Näiteks Hiiuma ümbrus, kus on kaitsmist väärivaid alasid, on senini katmata.

Eutrofeerumisega seonduvad meetmed on põhiliselt veemajanduskavade valdkond, kuid veemajanduskavasid vaadates ei saa aru, kas veemajanduskavade meetmed täidavad HELCOMi eesmärgi.

**Urmas Lips:** hetkel numbrilist vastust ei ole anda, kui palju kvantitatiivselt uute veemajanduskavade meetmete kasutuselevõtuga toitainete koormused vähenevad. Ekspertide hinnangu järgi peaks meetmete rakendamisest piisama, et jõuda aastaks 2020 HELCOM toitainete koormuse vähendamise eesmärgini.

**Aleksei Lotman:** näiteks üks meede, mida ei ole kaalutud veemajanduskavdes ja mis on Saksamaal ja Taanis kasutuses, on põllumajanduses toitainete bilansi arvutused. Alates teatud põlluma suurusest tuleks muuta bilansi arvutamine kohustuslikuks.

Lisaks on ohtlike ainete trendi küsimus. Informatsioon on KAURis olemas, aga huvitav oleks teada, mis ohtlike ainete trendiga tegelikult toimub. Analüüse tehakse, kuid hea kokkuvõte puudub.

**Urmas Lips:** ohtlike ainete inventuuriga on alustatud. Ohtlikud ained kalades on seirearuannetes olemas.

**Georg Martin:** On otsus, et alates sellest aastast ohtlike ainete seiret kalades enam ei tehta, kuid praeguseni on andmed olemas. Kõikidele rannikumere kogumitele on uuringutega ring peale tehtud ja avamere andmed on iga aasta kohta olemas.

**Urmas Lips:** Trendi joonistamise puhul on palju tegureid, mis seda mõjutavad, nagu näiteks kala vanus. Igal aastal ja kogumis ei pruugi olla saadud analüüsiks sama vanusega kalu, mistõttu andmed ei pruugi näidata päris õiget trendi.

**Aleksei Lotman:** andmeid on pika aja kohta aga üksikuid, metoodikaid on muudetud. Huvitav oleks teada Matsalu lahe kalade elavhõbeda trendi. KAUR võiks sellised graafikud välja anda.

**Olavai Kasemaa (Virumaa rannakalurite Ühing):** Teen ettepaneku põhjaranniku alale ja sinna suubuvate lõhejõgedele kehtestada kaitseala, millele kehtestada ministri käskkirjaga täielik keeld.